text: Team Esbjerg tabte til verdens bedste klubhold
  06 februar 2017 kl. 07.08
  Team Esbjerg tabte søndag 32-26, da verdens formentlig bedste klubhold, ungarske Györ, var på besøg i Champions League.
  Tilskuerne blev trods nederlaget vidne til en god håndboldkamp, hvor Team Esbjerg kæmpede helhjertet for ikke at blive klædt spillemæssigt af for øjnene af eget publikum.
  Cheftræner Lars Frederiksen var heller ikke en slagen mand efter nederlaget til Györ:
  - Jeg er tilfreds med indsatsen. Det blev på mange områder en god fight, hvilket var et af vore fokusområder. Vi ville også forsøge at barbere antallet af tekniske fejl ned, det lykkedes ikke helt, men det var også en stærk modstander. Vi fik aldrig ro, og alligevel fik vi vist gode ting og en hårdhed, vi kan tage med til den næste kamp. Lige nu er min opgave at guide spillerne, få moralen op og give dem troen på, at de er dygtige håndboldspillere, siger Lars Frederiksen til klubbens hjemmeside.
  Team Esbjerg møder onsdag kl. 18,30 Ringkøbing i Dokken.
  To nederlag til KIF Kolding København
  Hos herrerne måtte KIF Kolding København indkassere to nederlag ved Final 4 i Aalborg. Lørdag blev det 28-24 til Bjerringbro Silkeborg og søndag 33-23 til Aalborg Håndbold.
  KIF Kolding København møder onsdag Skjern på udebane.
  
  